google/wiki40b huggingface dataset:
Ona

Ona er ei øy i Sandøy kommune i Møre og Romsdal fylke, og har i dag 17 fastboende

Befolkning

På det meste etter andre verdenskrig var det bortimot 370 innbyggere på Ona og Husøya. I tillegg var det i fiskesesongene en del fiskere fra øyene og fastlandet som bodde i rorbuer.

Grunnlag

Grunnen til at fiskerne flyttet utover i fiskesesongene var den korte seilingsavstanden fra Ona og ut til de rike fiskefeltene. Øya ligger i havgapet ytterst på Romsdalskysten og var det sydligste fiskeværet i Norge. De fastboende her ute livnærer seg på fiske, keramikkproduksjon og turisme. Øya har også en restaurant som er åpen i turistsesongen og serverer selvfølgelig blant annet sjømat. Her finnes også gode muligheter for overnatting. Før var det også salting av sild og klippfisk og tørrfiskproduksjon her ute. Det var ikke uvanlig at klippfisken lå utover alle svabergene til tørk, senere ble det kunstig tørking av klippfisken. Tørrfisken ble hengt og tørket på hjell.

Øya har også en kiosk.

Topografisk

Øygruppa Ona består av de to øyene Ona og Husøya, som er bundet sammen med en kort bro; ved fjære sjø kan en gå tørrskodd over fjæra mellom øyene. På Onakalven, øyas nest høyeste punkt (Heia er høyest), står Ona fyr, som ble bygd i 1867 og er 14,7 meter høyt. Fyret er et kjent turistmål, og mange turister besøker øya hvert år.
Ona har også en fin, hvit sandstrand, gravplass (på Husøya) med en særegen steingard rundt laget av rullesteiner og et forsamlingshus, «Stormly», som benyttes til begravelser, bryllup, religiøse møter, fester etc.

Historikk

I 1670 feiet en flodbølge over øya under en storm og tok med seg de fleste husene der og mange mennesker, men samfunnet ble med tiden gradvis bygget opp igjen. I tidligere tider var det også losstasjon med flere loser her ute. Flere av losene omkom under tjeneste. På 1950- og 60-tallet var det 3 fiskemottak og 3 butikker.
I senere tid har øya også blitt kjent for keramikkproduksjon. I 2008 etablerte galleriet Atelier HF9 seg på Ona (Husøya).

Ornitologisk aktivitet

Ona har vært kjent for et rikt fugleliv, og fra 1970-årene har det vært mange ornitologer som har besøkt øya. Før 1997 var det registrert 117 arter på Ona og Husøya, men fra 1997 har det vært systematisk registrering hver høst, som regel minimum i uke 39 – 40. Dermed har også observasjonene blitt bedre, og pr. september 2008 var det observert 230 arter fra Ona. Høsten 2009 bød på en sensasjon i og med at en hvitkronespurv oppholdt seg på øya i en periode i månedskiftet september/ oktober. Den holder normalt til i Amerika og er bare observert seks ganger tidligere i Europa.
Vikedal kirke

Tidligere kirker

Det har vært kirke i Vikedal siden middelalderen. De tidligere kirkene stod lenger sørvest. Middelalderkirken (trolig en stavkirke) ble avløst av en tømmerkirke i 1670. Denne ble revet et par år etter at dagens kirke ble tatt i bruk.
TECO gasskraftverk

TECO gasskraftverk er et varmekraftverk i Thailand. Det har en installert produksjonskapasitet på 700 MW. Brenselkilden er naturgass. Anlegget ble utbygd med driftsstart i 2000.
Vellebekkbrua (Grevinneveien)

Vellebekkbrua er en veibro på Grevinneveien i Tønsberg kommune i Vestfold. Brua krysser Vellebekken og ligger ca. 78 meter nord for den nyere Vellebekkbrua på Riksvei 300. Brua er ca. 20 meter lang.
Luftskipet «Norge»

«Norge» var et mellomstort, halvstivt luftskip bygget i Italia av ingeniøren og offiseren Umberto Nobile. Roald Amundsen og Umberto Nobile benyttet luftskipet til å fly over Nordpolen i 1926. Det var også første gang at noe luftfartøy gjennomførte en flyvning mellom Europa og Amerika over Arktis.

Overflyvning til Svalbard

Utgangspunktet for selve polflyvningen var Ny-Ålesund på Spitsbergen. Da luftskipet skulle overføres fra Italia var det avhengig av fortøyningsmaster underveis. Det fantes få slike i Europa. De som var aktuelle var en i Pulham i England og en utenfor Leningrad. Det var nødvendig med flere mellomlandiger underveis og det ble bygget master på Ekeberg utenfor Oslo, i Vadsø og i Ny-Ålesund, hvor det også ble reist en midlertidig hangar. Mastene i Vadsø og Ny-Ålesund står fremdeles. Masten på Ekeberg ble revet under andre verdenskrig, men en liten minneplakett fra 1972 står på fundamentene hvor masten stod.

Minner etter «Norge»

Det finnes i dag få gjenstander etter luftskipet og polferden. Etter landingen i Teller, som nærmest var et havari, ble luftskipet demontert. Deler av skjelettet ble sendt til Italia og brukt til byggingen av Nobiles luftskip, «Italia» Enkelte klær o.l. finnes i Roald Amundsens hjem i Svartskog og luftskipets loggbok kan sees i Luftskipsmuseet på Spitsbergen i Longyearbyen. 
Dessuten står fortsatt luftskipets fortøyningsmaster, både i Ny-Ålesund og i Vadsø. Luftskipshangaren som ble bygget i Ny-Ålesund er revet, men grunnmuren står fortsatt. En av luftskipets drivstofftanker er utstilt ved The Smithsonian Air and Space Museum ved Dulles flyplassen i Virginia.
La Haye Sainte

La Haye Sainte er en herregård ved foten av en liten høyde ved veien mellom Charleroi og Brussel. Siden slaget ved Waterloo den 18. juni 1815, de stedet spilte en viktig rolle, er gården knapt blitt forandret.

Beskrivelse

Veien som passerer La Haye Sainte fører fra Le Caillou, Napoléons hovedkvarter under slaget, gjennom sentrum av de franske linjene til et kryss på ryggen av en høyde og så visere mot Brussel. Hertugen av Wellington plasserte en hoveddel av sine styrker bak høyden på begge sider av veien som gikk i retning Brussel. Dermed var stillingene ikke synlige for det franske artilleri.
Før slaget brøt ut var gården bare nødtørftig befestet av britene. Men da Napoléon og Wellington innså hvilken strategisk verdi gården hadde, ble den et brennpunkt for kampene hele dagen.
I dag (2015) er La Haye Sainte privateiendom og bebodd. Her er minnesmerker for de franske styrker som kjempet her, og for King's German Legion.
Hangjanbeng

Hangjanbeng (forenklet kinesisk: 杏仁饼; tradisjonell kinesisk: 杏仁餅; Mandarin Pinyin: Xìng rén bǐng; Jyutping: Hang6 jan beng2), også kalt mandelkake eller mandelkjeks, er en sort kinesisk bakverk kjent fra det kantonesiske kjøkken. Kjeksen er kjent også i endel chinatowns verden over, og de som eksporteres fra Kina stammer for det meste fra Macao.
I Macao markedsføres den som en lokal kulinarisk spesialitet. Det mest kjent varemerket i Macao er Koi Kei.
Chanson

Middelalderen og renessansen

På denne tiden var en chanson en polyfon fransk sang, der de tidlige oftest ville være skrevet i en formes fixes som ballade, rondeau eller virelai. Enkelte komponister kom senere til å bruke mer generell poesi i varierende formspråk. De tidligste ble skrevet for to, tre eller fire stemmer. Frem til man begynte å skrive for fire stemmer i det 16. århundre var tre stemmer mest vanlig.
Guillame de Machaut var den første komponisten av chansons som regnes for å være viktig. I det 14. århundre komponerte han verker for tre stemmer, skrevet i formes fixes. I det 15. århundre er Guillaume Dufay og Gilles Binchois fra Burgund de viktigste, de har en enkel stil med tre stemmer. Senere, i det 15. og 16. århundre, kommer Johannes Ockeghem og Josquin des Prez. I deres komposisjoner ser vi at lyrikken blir friere, de beveger seg bort fra formes fixes og begynner å etterligne stilen som finnes i den tidens motetter og liturgisk musikk. Midt i det 16. århundre komponerer Claudin de Sermisy og Clément Janequin det som kalles Parisiske chansons. De bruker ikke formes fixes og er enklere, mer homofonisk. Mange av disse arbeidene ble utgitt av Pierre Attaingnant. Fra og med denne generasjonen ble komponistene av chansons påvirket av italienske madrigaler. Mange tidlige instrumentalstykker er diminutiver, eller ornamenterte variasjoner over chansons. Denne sjangeren gikk over i canzone som er en forganger for sonaten.
Fransk solo-sang oppstod i løpet av det 16. århundre, antagelig utviklet det seg fra de nevnte parisiske chansons. I det 17. århundre blomstret blant annet sjangrene air de cour og chanson pour boire. Disse ble som oftet akkompagnert av lutt eller tangentinstrumenter. Blant komponistene i denne perioden finner vi Antoine Boesset, Denis Gaultier, Michel Lambert og Michel-Richard Delalande. 
I det 18. århundre ble vokalmusikken i Frankrike dominert av opera, og først i det 19. århundre ble solo-sang "gjenoppdaget". Først innenfor den romantiske salong-musikken, men i midten av århundret ble dette forandret til sofistikerte musikkstykker inspirert av tyske lieder. Louis Niedermayer var en av de viktigste personene i denne bevegelsen, han hadde latt seg inspirere av Franz Schubert. Andre komponister som fulgte ham var blant annet Eduard Lalo og Felicien David. Senere i samme århundre fulgte flere komponister deres eksempel og komponterte stykker de kalte melodie eller chanson, til disse hører Ernest Chausson, Emmanuel Chabrier, Gabriel Fauré og Claude Debussy. Denne tradisjonen har blitt holdt ved like i det 20. århundre av mange nyere, franske komponister.
1. divisjon basketball for menn 2006/07

1. divisjon basketball for menn 2006/07 var det nest øverste nivået i norsk basketball for menn 2006/07-sesongen. Ammerud vant grunnserien foran Gimle og Trondheim Tornadoes.
Amsterdamdiamanten

Amsterdamdiamanten er en carbonado (svart diamant) som veier 33.74 karat (6.748 g), og har 42 fasetter. Den er pæreformet og er slipt fra en 55.85 karat (11.17 g) rådiamant. Den ble solgt i 2001 for $352,000, som er høyeste pris som er oppnådd for en svart diamant.
Saltskogsfjärden

Saltskogsfjärden (lokalt også Scaniasjön) er en innsjø mellom Nyköpingsvägen og Scanias hovedkontor sør i Södertälje i landskapet Södermanland i Sverige.

Bakgrunn

Innsjøen har vært en del av en kanal mellom Mälaren og Østersjøen (Igelstaviken), som gikk via Maren. Kanalen ble dårlig vedlikeholdt, og forfalte med tiden. Ved innsjøen lå tidliger Södertäljes største jernbanestasjon, Södertelge öfre, noen ganger også kalt Öfre Telge. Jernbanestasjonen ble revet i forbindelse med leggingen av en ny dobbeltsporbane gjennom Södertälje. Ved innsjøens østside ligger motorvognmuseet Marcus Wallenberg-hallen.
Innsjøens omkrets er ca 1600 meter.
Skolekorps

Skolemusikkorps er musikkorps, vanligvis bestående av blåsere og slagverk, for barn og ungdom tilknyttet korpsets lokale skole. Skolemusikkorpsene tilbyr opplæring på et instrument eller drill for dem som ønsker det. Skolemusikkorpsmusikanter er normalt i alderen 7-19 år, og når man oppnår en alder av 15 år kan man begynne i amatørkorps.
Skolemusikkorpsene i Norge er en vesentlig utdanningsinstitusjon som rekrutterer musikere til det profesjonelle musikklivet. Korpsene er i stor grad foreldredrevet, men med innleide profesjonelle krefter.

Bakgrunn

Musikkorps i moderne form oppstod på 1850-tallet i Preussen da militærmusikken ble forsterket med tuba og saksofoner. I Norge ble det dannet amatørkorps for menn allerede i tiåret etter, mens det første guttekorpset kom i 1901. Først i 1956 fikk norske jenter formelt adgang til å delta. I forhold til antall innbyggere er Norge det landet i verden med flest aktive korpsmusikere. 
Norske musikkorps spiller en sentral rolle i feiringen av Norges grunnlovsdag 17. mai.
Land Rover Defender

Teknisk

Defender har blitt levert med forskjellige motorer: 2,25 liter firesylindret bensin, 2,5 liter firesylindret diesel og bensin, tre forskjellige 2,5 liter firesylindret turbodiesel, 3,9 liter V8 bensin og 2,5 liter femsylindret turbodiesel. I 2005 er det bare den siste, kalt Td5, som fremdeles er i utvalget. Motoren er langsmontert, og koblet til en femtrinns, manuell girkasse som igjen er koblet til en fordelingsgirkasse med låsbar senterdifferensial og høy- og lavgir. Fra girkassen går en mellomaksel framover og en bakover til stive aksler med differensial montert ut mot høyre side.
Akslene er hengt opp i ramma i spiralfjærer, hydrauliske støtdempere og radiusarmer.
På ramma er det montert et karosseri av aluminium. Enkelte detaljer, som dørrammer, torpedovegg og lister er av stål. Fra 2002-modellen var også bakdøra presset, galvanisert stål. Karosseriet er for det meste naglet sammen, selv om taket, framskjermene og sidene fra vinduene og opp er skrudd.
Interiøret kan fåes i flere utførelser. Framme er det to eller tre seter. Hvis det er bakdører så er det en framovervendt seterad til. Alle seter i tillegg er langsmontert i lasterommet bak.
Dekkdimensjonen som leveres standard i Norge er 235/85R16.

Spesialutgaver

På høsten av 2001 ble en forlenget utgave av Defender tilgjengelig fra Sør-Afrika. For å dekke behovet til turselskaper ble Defender 147 lansert av Land Rover South Africa. Det var en forlenget stasjonsvogn med seks dører og sitteplasser for opp til 13 personer. 
I 2001 kom en spesialutgave i forbindelse med filmen Tomb Raider. Til sammen 900 spesielle 90er og 110ere ble bygget, alle med Td5-motor.
Det britiske forsvaret sin nyeste utgave kalles Wolf eller XD.

Konkurrenter

Defenders konkurrenter har vært nytteversjonene av Toyota Land Cruiser og Mercedes-Benz Geländewagen, og til en viss grad det store antallet billige pickuper med firehjulstrekk fra Japan. I militærmarkedet har de møtt sterk konkurranse fra mer moderne militærkjøretøyer som Steyr-Daimler-Puch Pinzgauer, MOWAG Duro og AM General HMMWV.
Hagonoy (Davao del Sur)

Hagonoy  er en kommune i provinsen Davao del Sur på Filippinene. Under folketellingen i 2000 kom man til et befolkningstall på 43 871 i 9 293 husstander.
Jenny Hval

Bakgrunn

Hval studerte skrivekunst og performance i Australia på University of Melbourne. Samtidig spilte hun i bandene iPanic og Folding For Air og laget sin egen musikk, som hun fortsatte med da hun flyttet tilbake til Norge i 2004. Etter debutalbumet To Sing You Apple Trees i 2006 ble hun nominert til Spellemannprisen 2006 som beste nykommer. Hun ga i 2013 ut albumet Innocence is Kinky og ble nominert til Spellemannprisen 2013 klassen komponist for albumet og til Nordic Music Prize. I 2014 ga hun ut albumet Meshes of Voice sammen med Susanna Wallumrød. For albumet fikk de Spellemannprisen 2014 i åpen klasse. Hun ble for andre gang nominert til Nordic Music Prize for albumet Apocalypse, girl fra 2015.  For albumet Blood Bitch fra 2016 vant hun Nordic Music Prize for 2016 og fikk i tillegg tre nominasjoner under Spellemannprisen 2016: klassene indie, årets album og tekstforfatter. Foran Spellemannprisen 2017 ble hun nominert i klassen årets musikkvideo for «The Great Undressing» regissert av Marie Kristiansen.
Hun har også utgitt romanen Perlebryggeriet (2009), publisert tekster i tidsskrifter og antologier, studert litteraturvitenskap og arbeider som frilansspaltist og skribent for bl.a. Klassekampen.
La Gazzetta dello Sport

La Gazzetta dello Sport er Italias største dagsavis viet til idrett. Det 
er også verdens eldste sportsavis og ble stiftet 3. april 1896.
Gazzetta sponser Giro d'Italia, og ledertrøya i dette rittet har sin rosa farge fra avisen.
Fotball, og især serie A og B, tar det meste av dekningen, men også sykling, basketball og motorsport får bred dekning.
Coqên

Coqên (tibetansk: མཚོ་ཆེན་རྫོང་, Tshochen Dzong, (Wylie: mtsho chen rdzong, kinesisk: 措勤县; pinyin: Cuòqín Xiàn) er et fylke i prefekturet Ngari i den autonome region Tibet i Folkerepublikken Kina.
Befolkningen var på 11 495 innbyggere i 1999.
Gry Mølleskog

Virke

Mølleskog er utdannet som Master of Management fra Handelshøyskolen BI.
Mølleskog var i perioden 2006-2011 seniorpartner i selskapet Korn/Ferry International AS i Oslo. Hun var i 23 år ansatt i SAS, der hun hadde en rekke lederroller. Hun var bl.a. senior vice president og ledet avdelingen for de kabinansatte i flyselskapet. Hun var fra 2004 til 2006 stabssjef for kronprinsparets stab ved Det kongelige hoff. Mølleskog har også hatt en rekke styre- og styrelederverv, blant annet i Norsk Folkemuseum, Norwegian Property ASA, Quartz+Co, Posten Norge, SAS, Kronprinsparets humanitære fond og DnB NOR Finans. Hun har også vært styreleder i Oslo Sporvognsdrift/Oslotrikken og nestleder i styret til Hurtigruten Group. Mølleskog er styremedlem i Stiftelsen H.M. Dronning Sonjas kunstnerstipend, som deler ut Queen Sonja Print Award og i Global Dignity.

Utmerkelser

Kongen utnevnte i 2006 Mølleskog til ridder av 1. klasse av St. Olavs Orden, og i 2015 til kommandør av Den Kongelige Norske Fortjenstorden. Hun er videre kommandør med stjerne av den danske Dannebrogordenen, har mottatt storkorset av Republikken Italias fortjenstorden og er storoffiser av den portugisiske Fortjenstordenen. I 2017 ble hun tildelt storkors av Den islandske falkeorden i forbindelse med statsbesøket til Islands president i Norge.
Edwin Lutyens

Bakgrunn

Edwin Lutyens vokste opp i Thursley i Surrey. Han ble oppkalt etter en av farens venner, maleren og skulptøren Edwin Henry Landseer. Han tok utdannelse innen arkitektur ved South Kensington School of Art i London i perioden 1885–87.

Karriere

Etter utdannelsen arbeidet han i et arkitektkontor eid av Ernest George og Harold Ainsworth Peto. Der traff han Herbert Baker, som han senere skulle samarbeide med om New Delhi-prosjektet.
I 1888 startet han opp et eget arkitektkontor som fikk som første oppdrag å tegne et hus i Surrey. Under dette arbeidet møtte han arkitekten Gertrude Jekyll, som han tegnet et hus for i 1896 i Munstead Wodd i Godalming i Surrey. Dette førte senere til et langvarig samarbeid mellom dem når det kom til husbygging på den engelske landsbygden. Der utviklet de en mer uformell stil enn det som var vanlig i den viktorianske æraen.
I begynnelsen tegnet Edwin Lutyens hus i Arts and Crafts-bevegelsens ånd, men gikk over til en klassisistisk stil tidlig på 1900–tallet. 
Han fikk oppdraget som sjefsarkitekt for utformingen av den nye hovedstaden New Delhi i den britiske kolonien India. For dette oppdraget, som ble gjennomført i perioden 1912–30, inkorporerte han stilelementer fra lokal tradisjon fra Mughal-epoken.
Etter første verdenskrig fikk han i oppdrag å utvikle utkast til britiske minnesmerker over krigens falne. De mest kjente av dem ble The Cenotaph i London og minnesmerket over de savnede etter Slaget ved Somme (1916). Mange minnesmerker rundt om på De britiske øyer, som All Saints i Northampton, er bygd etter utkast av Lutyen, med Londons Cenotaph som forbilde. Han tegnet også National War Memorial i Islandbridge i Dublin, som ble helt ferdigstilt først i 1980. Blant hans øvrige arbeider han nevnes Tower Hill Memorial og krigsminnesmerket i Victoria Park i Leicester. 
Lutyens renoverte også Lindisfarne Castle, på øya Lindisfarne nord i England.
Jarl av Northumbria

Jarl av Northumbria var en tittel for et jarledømme i det dansk-angelsaksiske samfunnet på 1000-tallet, inkludert også den sene angelsaksiske og den tidlige normanniske perioden i England. Jarledømmet Northumbria var en etterfølger av jarledømmet Bamburgh (som da var underlagt en ealdorman før denne tittelen ble erstattet med det norrøne jarl, nyengelske earl).
På 600-tallet da de angelsaksiske kongerikene Bernicia og Deira ble forent i kongeriket Northumbria, men dette ble ødelagt av norrøne vikinger i 867. Sørlige Northumbria, det tidligere Deira, ble det norrøne kongeriket York (Jorvik), mens de angelsaksiske jarlene styrte det tidligere nordlige kongeriket Bernicia fra deres base i Bamburgh. Den nordlige delen av Bernicia gikk tapt til skottene, antagelig på slutten av 900-tallet. I 1006 var Uhtred den modige jarl av Bamburgh, og kong Æthelred II av England utnevnte ham også til jarl av York, således forente de områdene av Northumbria som fortsatt var under angelsaksisk kontroll til et enkelt jarledømme. Uhtred ble myrdet i 1016, og Knut den mektige utnevnte da norske Eirik Håkonsson til jarl av Northumbria ved York, men Uhtreds slekt holdt kontrollen over Bernicia fram til 1041 da jarledømmet igjen ble forent. En etterkommer av Uhtred, Gospatric, ble utnevnt til jarl av normanniske Vilhelm erobreren i 1067, men forviste ham allerede i 1072. Gospatric ble deretter gitt land i Skottland, og hans etterkommere ble jarlene av Dunbar. Jarledømmet Northumbria ble brutt opp i tidlig normannisk tid og fordelt som jarledømmene York og Northumberland, og hvor store landområder ble gitt til fyrstebiskopen av Durham. For sistnevnte hadde biskopen tittelen «fyrstebiskop», med unntak av den første, William Walcher, som hadde tittelen «jarlebiskop».
Minions

Om filmen

Filmen hadde kinopremiere i London 11. juni og i Norge 2. juli 2015. Den er en spin-off til de populære karakterene fra filmene Grusomme meg (2010) og Grusomme meg 2 (2013). Filmen ble forespeilet under rulleteksten i Grusomme meg 2, hvor Stuart, Kevin og Bob blir sett på audition for filmen.
Filmen fikk blandet kritikk. Noen kritikere hyllet de komiske aspektene og utførelsen til Bullock and Hamm, mens andre mente at de tre minionene ikke klarte å bære filmen alene og at skurkene i filmen var dårlig karakterisert.
Filmen har så langt hatt en inntjening på over 1,1 milliarder dollar, noe som gjør at den ligger på 11.-plass i verden over filmer med mest inntjening.

Handling

Minions er små gule dyr som har eksistert siden tidenes begynnelse. De har utvilket seg fra encellede organismer til skapninger som eksisterer kun for å tjene verdens 
superskurker. Tre minioner, Stuart, Kevin og Bob, drar fra basen sin i Antarktis til USA i håp om å finne en leder de kan følge. Etterhvert finner de Scarlett Overkill, verdens første kvinnelige superskurk. De får et oppdrag som de klarer å gjennomføre, men det er ikke nok for Scarlett, som har planer om å ta over verden. De tre minionene må etterhvert møte en ny utfordring: å redde alle minionstammer fra å bli utslettet.

Produksjon

10. juli 2012 annonserte Universal Studios og Illumination Entertainment at the Minions fra Grusomme meg skulle få sin egen spin-off planlagt med premiere i 2014. Brian Lynch, som tidligere har vært med å skrive manus til filmen Hopp (2011) og Pus med støvler (2011), ble spurt om å skrive manus på grunn av sitt tidligere arbeid med attraksjonen Despicable Me: Minion Mayhem i fornøyelsesparken Universal Orlando Resort .
21. august 2012 ble det annonsert at filmen skulle ha premiere 19. desember 2014. I februar 2013 ble Sandra Bullock med som stemmen til Scarlet Overkill, Jon Hamm ble med to måneder senere som stemmen til Herb Overkill.
20. september 2013 ble premieren flyttet fra 19. desember 2014 til 10. juli 2015 da Universal var fornøyd med suksessen til Grusomme meg 2 som kom i juli 2013 og ville fullt ut utnytte merchandising av filmen.
Bidford-on-Avon

Lokalstyre

Bidford-on-Avon er et verdslig sogn med et valgt sogneråd (parish council), og har dermed et visst selvstyre. Utover dette er det administrert som en del av distriktet Stratford-on-Avon ved dets distriktsråd (District Council) og under grevskapets råd (County Council). De tre rådene er ansvarlig for ulike aspekter av det lokale selvstyret.
Foruten landsbyen Bidford i seg selv, består det verdslige sognet av bosetningene Barton, Broom og Marlcliff. Broom ligger nord for Bidford mens Barton og Marlcliff ligger sør for elven.
Novi Petrivtsi

Novi Petrivtsi (ukrainsk: Нові Петрівці) er en stor landsby nord for Kiev i Ukraina. 
Rett ved landsbyen er det tidligere Mezhyhiryaklosteret, som i middelalderen var et historisk viktig kongelig palass, og som i 2008-09 var episenter for en stor politisk skandale. Sør for landsbyen er vannreservoatet for et stort vannkraftverk, og byen Vysjhorod.
Tidligere president Viktor Janukovytsj' private residens Mezhyhirya ligger nær landsbyen,, likeså friluftsmuseet Savkagården.